Informácia o plnení úlohy B. 8 uznesenia vlády SR č. 947 z 21. augusta 2002

Vláda Slovenskej republiky dňa 21. augusta 2002 svojím uznesením č. 947/2002 prerokovala a schválila materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ na rok 2003“. Predmetným uznesením uložila predsedovi Úradu pre štátnu službu  (ďalej len „úrad“) v časti B.8 zabezpečiť výber a prijatie nových zamestnancov potrebných na implementáciu práva EÚ v súlade so špecifikovanými úlohami a počtami osôb  uvedenými v tabuľkovej časti predkladaného materiálu.

Podľa materiálu, ktorý schválila vláda, má úrad zabezpečiť obsadenie 304 nových systemizovaných miest, zvyšných 414 majú dotknuté služobné úrady obsadiť z vnútorných zdrojov. V súlade s citovaným uznesením vlády Slovenskej republiky majú služobné úrady v termíne do 1. apríla 2003 spracovať detailný audit, ktorého cieľom je zefektívnenie a prispôsobenie vnútornej štruktúry fungovaniu v podmienkach členstva EÚ a predložiť ho na rokovanie vlády Slovenskej republiky.

Informácia bola spracovaná z podkladov služobných úradov so stavom k 11. marcu 2003. Požadované podklady nepredložilo Ministerstvo spravodlivosti SR a Úrad geodézie, kartografie a katastra SR. Ministerstvo práce, sociálnych vecí a rodiny SR predložilo negatívne hlásenie vzhľadom na pripravované zmeny v organizačnej štruktúre. Ministerstvo vnútra SR malo vyčlenených 66 novosystemizovaných miest, z toho 32 miest policajtov na posilnenie východnej hranice, ktoré obsadilo.

Služobné úrady oznámili 70 voľných štátnozamestnaneckých miest v priebehu mesiacov február - marec 2003. Ku dňu 31. marca 2003 boli vyhlásené výberové konania na 26 voľných štátnozamestnaneckých miest. Výber a prijatie nových zamestnancov sa uskutoční v apríli 2003. 

Ďalších 44 oznámených voľných štátnozamestnaneckých miest bude zverejnených v termíne do 15. apríla 2003 a výberové konania sa uskutočnia v máji 2003.